
1. צו המועצות המקומיות (עבירות קנס) (תיקון מס' ), התש"ע-2010 – מועצה מקומית פרדסיה

היו"ר דוד רותם:

שלום לכולם, אני פותח את הישיבה. מועצה מקומית פרדסיה, מה אתם רוצים מאתנו?

שלמה ולדמן:
אנחנו מעוניינים לאשר לצורכי אכיפה מספר צווים של עבירות קנס, כדי שכך נוכל למצות את האכיפה בצורה אפקטיבית וטובה יותר. יש פה מספר חוקי עזר שבמסגרתם אנחנו מבקשים לאשר מספר ספציפי של סעיפים שייכללו בצו. 

היו"ר דוד רותם:
"ביום מנוחה לא יפתח אדם ולא ירשה לפתוח בית עסק או בית עינוג". מי יפקח על זה?

יפעת רווה:
הרשות המקומית. 

היו"ר דוד רותם:
אני רוצה להבין איך היא תפקח על זה. יש לה אישור להעסיק עובדים ביום המנוחה?

שלמה ולדמן:
לא ידוע שיש אישור, אבל - - - 

היו"ר דוד רותם:
פירושו של דבר שאנחנו מחוקקים חוק שאין אפשרות לאכוף. 

שלמה ולדמן:
רציתי לומר שברשויות שישנה בעייתיות בעניין הזה הדבר נעשה על יד פקחים ממונים - - - 

היו"ר דוד רותם:
שזה לא יום המנוחה שלהם. יש לכם כאלה פקחים?

שלמה ולדמן:
לנו אין בעת הזאת בעיה מהותית שמצריכה בצורה מיוחדת את ההעסקה הזאת. כמובן שאם נצטרך לאכוף, אז נאכוף את זה על פי כל הכללים. 

היו"ר דוד רותם:
יש לכם בעיה שמישהו פתח ביום הכיפורים בית אוכל, שמגישים בו אוכל בליווי שעשועים נגינה וכיוצא באלה? 

שלמה ולדמן:
בפועל לא היו עד היום, ברוך השם, בעיות בעניין הזה. הדבר הזה נועד כדי שאם וכאשר תתעורר בעיה כזאת לא נצטרך להתחיל את אותו תהליך, עד שמגיעים לפה. 

היו"ר דוד רותם:
אתם כותבים: "בימי מנוחה שלא פורשו בסעיף קטן  (א) לא יפתח אדם ולא ירשה לפתוח בית אוכל - (2) שלא פורש בפסקה (1) - בשעות שבין 22:00 לבין 10:00 ובין 15:00 לבין צאת הכוכבים". הכוונה פה ליום שישי או ליום שבת? יום המנוחה היום שבת, אז אם כתוב בין 22:00 זאת אומרת, במוצאי שבת בין 10:00 בלילה עד יום ראשון ב-10:00 בבוקר אסור לפתוח את העסק. כך כתוב פה. 

בסדר, משרד הפנים עבר על זה ואישר את זה, נכון? ולמה הכוונה בסעיף (2)? אולי משרד הפנים יסביר לי, פשוט כדי שאבין מה שאתם מאשרים, כי זה שחוקי העזר מועתקים כבר 40 שנה בלי לבדוק ואף אחד כבר לא חושב – כבר הערתי על זה יותר מפעם אחת - ואחר כך משרד המשפטים מאשר את זה, זה קצת משונה כשחוקי העזר מתחילים להיות בלתי הגיוניים ובלתי מובנים, ואנחנו מדברים פה על עבירות פליליות. 

יפעת רווה:

הנחנו שהכוונה היא ליום שישי. נכון שמילולית אדוני צודק, שאפשר לפרש את זה - - -

היו"ר דוד רותם:
לא אפשר לפרש את זה. יום שישי הוא לא יום מנוחה. ומתי נגמר יום שישי – בכניסת השבת או בחצות הלילה?

אפרת חקק:
יש הגדרה של ימי מנוחה. 

היו"ר דוד רותם:
אם התכוונתם ליום שישי, זאת אומרת ששבת הוא לא יום המנוחה. בין 22:00 ל-10:00 – זה לא מסתדר. 

אפרת חקק:
ימי מנוחה מוגדרים חצי שעה לפני שקיעת החמה בערבי ימי מנוחה עד יום למחרת. 

היו"ר דוד רותם:
וסופה במוצאי יום המנוחה עם צאת הכוכבים, כולל תשעה באב. אז לא צריך את זה, זה גוזר על עצמו. 

חנות לממכר מזון בפרדסיה אכן סגורה בין 1:00 לבין 3:30 אחר הצהרים בקיץ ובחורף בין 13:00 לבין 15:00? יש אצלכם כלבו או סופרמרקט שפתוח 12 שעות ביום? יש לנו חוק בוועדת הפנים, שצריך למכור אלכוהול ביום חמישי בלילה כי כל הדתיים קונים דווקא ביום חמישי בערב יין לשבת, ואצלכם אין סופרים. 

יפעת רווה:
הממשלה לא הסכימה לזה. 

היו"ר דוד רותם:
הממשלה לא הסכימה, רק ששר הפנים הצליח להוציא מתוך החוק והכל בסדר. 

יש אצלכם ביישוב אורוות?

זאב ובר:
לא שידוע לנו. 

היו"ר היו"ר דוד רותם:
אז למה אתם קובעים הוראות לגבי אורוות?

זאב ובר:

החוק הוא משנת 1958. 

היו"ר דוד רותם:
אז מה? אתם לא יכולים לתקן אותו?

זאב ובר:

החוק הזה עלה לדיון במליאה המועצה ובגלל מחלוקות, בעיקר בנושא דת, שבת ומנוחה, החליטו לשמור על סטטוס קוו ולא לגעת בחוק. 

היו"ר דוד רותם:
סטטוס קוו זה מצוין, אבל מה הקשר בין סטטוס קוו לבין אורוות? עוד לא הבנתי שאורוות זה פוגע בזכויות אדם וזה חוקתי או לא חוקתי. אגיד לך, זה מרגיז אותי כל פעם מחדש. משרד הפנים, כדאי שיום אחד המחלקה המשפטית במשרד הפנים, שהיא לא מחלקה קטנה, תעשה רביזיה בחוקי העזר כי זה הופך אתכם לחוכא ואטלולא. זו פשוט בדיחה הסעיפים שאתם מאשרים. העולם קצת התקדם וכדאי לבדוק אם יש אורוות, אם יש בורות זבל ואם יש אשפת צמחים. כל הדברים האלה הם פשוט בדיחה, זה בלתי ניתן להבנה איך משרד ממשלתי שמכבד את עצמו ועורכי דין שמכבדים את עצמם לא מעירים בדברים האלה. ומשרד המשפטים לא יותר טוב.

יפעת רווה:
הצהרנו כמה פעמים שאנחנו מוכנים את החוקים עצמם, ככל שתיעשה רביזיה, לגייס לזה. בשלב הזה, שלב של הפיכה לעבירות קנס, אנחנו מורידים את הדברים שהם בעייתיים לחלוטין אבל מעבר לזה – אני חושבת שאפילו יותר מדי מוקדש לזה, לא פחות מדי. 

היו"ר דוד רותם:
לעשות בדיחות זה כבר יותר מדי. 

יפעת רווה:

בסדר. אם יהיה צו כללי נתגייס לעניין. 

היו"ר דוד רותם:
תעשו צו כללי אתם. אני מודיע לך, משרד הפנים לא ייגע בזה. אגיד לך יותר מזה; רבותיי, מתי אישרתם את הצווים האלה?

שלמה ולדמן:
לפני שנתיים. 

היו"ר דוד רותם:
את מבינה? שנתיים עד שמשרד הפנים בדק את זה והעביר אליכם. אז הם יעשו בזה תיקונים? 

יפעת רווה:
אם נקבל הסכמה עקרונית להאחדה אז - - - 

היו"ר דוד רותם:
למה אתם צריכים?

יפעת רווה:
מפני שזה חוקים של משרד הפנים. הדברים האלה הם בהסכמת משרד המשפטים, אז אני לא יכולה לעשות משהו שאחר כך לא אקבל הסכמה עליו. 

היו"ר דוד רותם:
את יכולה לעשות נורא פשוט, פעם אחת ולתמיד להודיע להם. אני אומר לכם, אני אעשה את זה בסוף. יגיעו אליי החוקים האלה, אתקע אותם ואגיד: עד שלא תעשו שינוי לא אאשר אותם. הבעיה היא שאז אני פוגע ברשויות המקומיות וזה לא בדיוק מעניין את משרד הפנים.

יפעת רווה:
נבדוק את העניין. 

דורית ואג:
אני מציעה שפשוט ניקח את הפרוטוקול של הישיבה הקודמת על הצווים של רשויות אחרות. 

יפעת רווה:
הדברים האלה תמיד נאמרים, זה לא משהו חדש. 

דורית ואג:

אבל זה לא עוזר. 
היו"ר דוד רותם:
זה פשוט משגע, ואתכם זה צריך לשגע יותר כי אתם אמונים על זה. 

סעיף 4 – איסור פגיעה בבעלי חיים, כדאי שתסתכלו עליו. "לא יפריע אדם לבעלי חיים שאינם בבעלותו או שהם בבעלות המועצה, להלך, לעוף או לשוט בגן, לא יטרידם, לא ייקחם ולא ינסה לקחתם או את ביציהם ולא יניח להם מלכודת". זאת אומרת, אני נמצא עם הילדים שלי בגן ומגיע לשם איזה כלב, אז אסור לי לעשות לו "קישטא" כי אני מפריע לו להלך בגן. 

יפעת רווה:
זה סעיף שיש בו הרבה היגיון, למנוע צער בעלי חיים. לא חייבים לקחת את הדוגמה האבסורדית. אפשר לנסח אותו יותר טוב, אבל דווקא הסעיף הזה הוא דוגמה לא טובה כי יש בו היגיון. 

היו"ר דוד רותם:
יש בו היגיון, שלא אצוד - - - 

יפעת רווה:
וגם שלא תטריד אותו. 

היו"ר דוד רותם:
שלא אטריד אותו, אבל לא שלא אפריע לו להלך. 

יפעת רווה:
אני מסכימה עם אדוני שאפשר לנסח את זה יותר טוב. ולכלב אתה לא אמור לעשות "קישטא" כי אמור מישהו אחר, מכוח חוק עזר אחר, להחזיק אותו ברצועה. 

היו"ר דוד רותם:
אין שום ספק. אבל מה שיקרה זה שאם מישהו לא מחזיק אותו אז הוא יחטוף דוח ויהיה מסדר זיהוי כלבים. הרי עסקתי בתחום. 

יפעת רווה:
יש מסדרי זיהוי כלבים?

היו"ר דוד רותם:
כן. היו לי פקחים שהיו מצלמים את הכלב שמשוטט בלי חגורה. היו מגישים כתב אישום נגד בעל הכלב והוא היה אומר: זה לא הכלב שלי. אז היו מביאים צילומים והיה אומר: זה כן הכלב שלי וזה לא הכלב שלי. ועכשיו תעשה מסדר זיהוי כלבים. 

זאב ובר:
המצב השתנה היום. היום לכל כלב יש צ'יפ ואין יותר ויכוחים למי הוא שייך. 

היו"ר דוד רותם:
אדוני ראש המועצה, איזה משחקים מותר לשחק בגן הציבורי ואיזה אסור? חתמת פעם על צו כזה? אתם מבינים את הבדיחות? אבל אני באמת לא חושב שאתם אשמים. 

מה זה השינויים שעשיתם עוד היום?
יפעת רווה:
הורדנו "למעט הרשאה לאחר". זה נבע מטעות. הערנו לגבי דבר ספציפי, שלא התאימה הרשאה לאחר – נדמה לי שזה היה מקרה של הורים וילדים. היה בעיתי להפוך לעבירה. בטעות הובן שההערה שלנו בכל הדברים זה "למעט הרשאה לאחר", וזו לא הייתה ההערה. זה עניין טכני. 

היו"ר דוד רותם:
אישרתי לכם את הצו, פה אחד. 

אפרת חקק:
זה אושר בנוסח שיפעת שלחה היום. 

2. צו המועצות המקומיות (עבירות קנס) (תיקון מס' ), התש"ע-2010 –
 מועצה מקומית באר יעקב

היו"ר דוד רותם:
אנחנו עוברים לבאר יעקב. יש לכם בריכת שחיה? יש קיוסק בבריכת השחייה? יש שם סודה? 

יעקב מלמן:
אני משער שיש. 

היו"ר דוד רותם:
אז זו עבירה על החוק, כי כתוב בסעיף 15: "לא יכניס אדם לשטח הבריכה בקבוקי זכוכית" וסודה זה הולך בבקבוקי זכוכית. 

יעקב מלמן:
כנראה שאין סודה. אם הסעיף אוסר, אני משער שאין בקבוקים. 

היו"ר דוד רותם:
גם הפחית הזאת, שאני שותה ממנה עכשיו, מסוכנת לציבור. אם כך, אין לכם שום שתייה שם. יש לכם מכשיר לבדיקת רעש בלתי סביר? אתם קובעים ברירת קנס: "לא יקיים אדם רעש בלתי סביר בבריכה". תסבירו לי מה זה "רעש בלתי סביר".

יעקב מלמן:
הייתה לנו תלונה של שכנים לפני מספר שנים שיש מוזיקה, ילדים שבאים. כנראה שזה נגזר אל תוך חוק העזר, שבמקרה שיש תלונה או התייחסות לרעש בלתי סביר אנחנו מביאים חברה שמודדת דציבלים המותרים והיא עושה את המדידה. 

היו"ר דוד רותם:
אבל הילדים כבר לא נמצאים. הרי לא אותם ילדים באים כל יום. 

יעקב מלמן:
העניין הוא שאסור לו לעשות פעילות כזו או אחרת, מוסיקה או כל מיני אירועים שהוא עושה שם. זה מהחיים, היה מקרה ספציפי שנתקלנו בבעיה הזאת. 

היו"ר דוד רותם:
של מי הבריכה?

גילה ליבוביץ:
בריכה ציבורית. 

היו"ר דוד רותם:
אז אולי תסבירו לי את סעיף 12: "איסור שימוש שלא לצורכי ציבור". 

יעקב מלמן:
הבריכה היא בריכה של המועצה. 

היו"ר דוד רותם:
אז איך אני יכול לעשות שם אירוע פרטי? איך אני יכול להשתמש בשטח הבריכה לצרכים פרטיים. 

יעקב מלמן:
אנחנו אוסרים את השימוש. 

היו"ר דוד רותם:
אבל למה צריך חוק? אני בא עם הנכדים שלי לבריכה ועושה יום הולדת לנכד שלי. אני עובר על החוק?

יעקב מלמן:
הבריכה מופעלת על-ידי קבלן שזכה להפעיל אותה X שנים. אנחנו לא רוצים שיהפוך את זה למקום שעושים בו אירועים או שמחות ומכאן הצורך של הדבר הזה. לי אין מציל או מישהו שמפעיל, הוצאתי מכרז להפעלת הבריכה לתקופה מסוימת, ואנחנו רוצים לחשק את הזכיין בצורה כזאת שלא יעשה שם בר מצווה, חתונות וכל מיני אירועים. 

היו"ר דוד רותם:
אז את הזכיין תחשק באמצעות הסכם במכרז ולא בדרך של חוק, כי הסעיף הזה גם אוסר עליי לעשות יום הולדת לנכד שלי, אם באתי אתו לבריכה. 

למה מחקתם את סעיף 17?

יפעת רווה:
הפרעה לפקח זה יכול גם להגיע לאלימות, זה דברים יותר חמורים ולהבנתנו צריך להגיש כתב אישום. בדרך כלל לא עושים את זה בדוח של עבירת קנס. 

היו"ר דוד רותם:
תסבירו לי את ההסתייגות של "למעט" בחוק עזר לבאר יעקב (שילוט). זה הסעיף הראשון. 

יפעת רווה:

זה דבר שנולד בוועדה הזאת בעבר. 

דורית ואג:

לא בקדנציה הזאת. 

יפעת רווה:

לא בקדנציה הזאת. 

היו"ר דוד רותם:
כבר הערתי על הסעיף הזה. 

יפעת רווה:

אבל אנחנו חושבים שהוא מוצדק. 
היו"ר דוד רותם:
מוצדק? יש לי מסעדה ויש שם תפריט על החלון - עבירה ששווה 430 שקל? יותר גרוע - יש לי תפריט על הקיר מול הדלת, זה נראה בחוץ. עבירה על החוק? אם אני תולה שלט על הבית שלי "למכירה", זו לא עבירה על החוק.

יפעת רווה:
האם אדוני מציע שנבטל את זה לגמרי?

היו"ר דוד רותם:
אני חושב שצריך לשנות את כל הסיפור הזה. היום העולם עובד אחרת. יש הבדל בין שלט לבין מה שאני תולה בעסק שלי. כשאתם עושים את זה כל כך כללי אז גם תפריט, גם שעות הפתיחה, גם תעודת ההכשר – כל הדברים האלה הם עבירה פלילית. 

יפעת רווה:
זה "למעט", זה מה שאנחנו ממעטים.  

היו"ר דוד רותם:
נכון, אבל אתם כותבים: "ואינם נראים אל מחוץ להם". 

יפעת רווה:
אז יכול להיות שיש עוד כמה דוגמאות שצריך למעט ובזמנו לא כללנו אותן, אבל זה לא אומר שצריך לבטל בכלל.  

היו"ר דוד רותם:
בזמנו כעסתי נורא כי היה כתוב: "המופנים כלפי פנים", "המופנים כלפי חוץ". שאלתי איזה היגיון יש בדבר הזה. 

יפעת רווה:

אז זה שונה בהתאם להערה שלך. 

היו"ר דוד רותם:
נכון, אבל אני גם התנגדתי "לנראים מבחוץ", כי אמרתי שאתם לא מבינים מה אתם עושים. את מכירה מסעדה אחת בארץ שלא מודבק שם תפריט?

יפעת רווה:
אני מבינה את הבעייתיות. אפשר למעט עוד, אבל אני לא חושבת שצריך בגלל זה לבטל לגמרי את העבירה כי העבירה של השילוט, אני חושבת שגם אדוני מסכים, שהיא מוצדקת. אפשר למעט ממנה דברים שהם לא מוצדקים, זה מה שניסינו לעשות עד עכשיו. אם יש דוגמאות נוספות אפשר להוסיף אותן.

היו"ר דוד רותם:
העבירה של השילוט מוצדקת כאשר מדברים על שלטי חוצות, כשאדם מדביק על לוח המודעות. ניהלתי משפטים על אנשים ששמו שלט על הבית שלהם "להשכרה" בגלל הסעיפים האלה. זה דברים שדי, אנחנו במאה ה-21, לא במאה ה-16. 

בסעיף 10: "הוא חוסם דלת, חלון, יציאת חירום או פתח אחר או מפריע למעבר בו". בעסק שלי יש שלושה חלונות והחלטתי לסגור חלון אחד מהם, שמתי עליו שלט. מה אתם רוצים ממני? מילא מעבר חירום, אני מבין. אני אוסף את הדברים האלה כדי להראות לכם את האבסורד. 

יפעת רווה:
אין ויכוח שיש פה דברים אבסורדים. 

היו"ר דוד רותם:
בסעיף 15, למה הוספתם "ובלבד שניתנה לבעל הנכס הודעה מראש"? זה לא נכס, זה בעל שלט. 

מיכל גולד:
נכון, אבל בסעיף (ב) נאמר שאם לא מוצאים את בעל הרישיון זה יחול על בעל הנכס. 

היו"ר דוד רותם:
לוחות המודעות למי שייכים?

יעקב מלמן:

לרשות. 

היו"ר דוד רותם:

הבנתי. כלומר תשלחי לרשות: תנקה את השלט שמודבק על הלוח שלך כי לא מצאנו את בעל העסק. 

יפעת רווה:
הרשות היא זאת שאוכפת. 

היו"ר דוד רותם:
ואם הרשות עוברת עבירה שאפשר לאכוף אותה אז מה קורה? הרשות צריכה לאכוף את זה גם על עצמה. אין לרשות פרוטקציה. 

יפעת רווה:
אני עוד לא שמעתי שהם אכפו על עצמם, אבל אשמח לשמוע דוגמאות. 

היו"ר דוד רותם:
זה החמור בעניין, שכשהם צריכים לבצע זאת לא עבירה אז לא עושים את זה. הרי סעיף (ב) יכול ליפול עליהם או צריך ליפול עליהם. 

סעיף 20, כבר הגיע מזמן הזמן שתשימו אותו על לוחות המודעות הרשמיים ולא על כל מודעה, כי לפי סעיף 20 אסור לי להוריד שלט שאני שמתי. 

מיכל צברי דוד:
אדוני, אני מפנה אותך להוראות סעיפים 14 ו-15 לחוק העזר, שם גם מדובר על שינוי שילוט ואחזקת שילוט. 

היו"ר דוד רותם:
אני לא מדבר על זה, אני מדבר על סעיף 20. שמתי שלט על החנות שלי ועכשיו אני רוצה להוריד אותו. 

מיכל צברי דוד:
אז יש לך אפשרות לעשות זאת מכוח סעיף 16. 

יפעת רווה:

כי כתוב: "אלא אם כן הותרה הסרתם כדין".
היו"ר דוד רותם:
איפה כתוב בסעיף 16 שאני יכול להוריד אותם כדין?

מיכל צברי דוד:

"סעיף 16 – חובת הסרת שילוט. בעל רישיון שילוט יהא אחראי להסרת השילוט עם פקיעת תוקף רישיון השילוט או ביטולו, או עם הפסקת פעילותו של העסק שבעבורו התפרסם השילוט".

היו"ר דוד רותם:
שום דבר מאלה לא קרה. המסעדה ממשיכה לעבוד, שמתי שלט "מבצע", גמרתי את המבצע והעסק ממשיך לעבוד. לא ביקשתי רישיון כי אני לא צריך רישיון, הכול טוב ויפה. 

יובל צמיל:
אדוני, אז יש את סעיף 4, כל הנושא של תוקף הרישיון.  

היו"ר דוד רותם:
אני מדבר על שלט שלא צריך לגביו רישיון. הסעיף הזה מדבר על הסרת שלטים באופן כללי, לאו דווקא שלט עם רישיון. "לא יעמיד אדם ולא ירשה לאחר מטעמו להעמיד או להחנות מונית ברחוב לזמן העולה על הדרוש להעלאת נוסעים או להורדתם, אלא בהתאם להוראות חוק עזר זה והוראות כל דין". אני נהג מונית, סיימתי את העובדה ואני הולך לישון ומחנה את מכונית שלי ליד הבית. באיזה דין כתוב שמותר לי להחנות רכב כזה? יכול הפקח בלילה לחפש את בעלי המוניות ולשים להם דוחות בכיף. את האבסורדים שאתם מחוקקים, זה פשוט לא יאומן. 

מיכל צברי דוד:
מותר לו להעמיד את הרכב במקום הזה, אלא אם כן זה נאסר בתמרור. 

היו"ר דוד רותם:
לא זה מה שכתוב. 

יובל צמול:
למונית יש פריבילגיה על פי החוק. 

היו"ר דוד רותם:
סעיף 13(ב) לא מדבר על תחנת מוניות, הוא מדבר העמדה ברחוב, מה שעושה כל נהג מונית כשהוא הולך לישון. 

גילה ליבוביץ:
אפשר לקבוע שזה בשעות פעילותו. 

היו"ר דוד רותם:
אפשר לקבוע המון דברים, רק צריך לקבוע. מהו תחום המועצה של באר יעקב?

יעקב מלמן:
כמעט 12,000 דונם, עם הרבה קוצים. 

היו"ר דוד רותם:
יש גם שטח חקלאי? בל"ג בעומר אני אוסף את הקוצים ומדליק ליד הבית קומזיץ – זו עבירה על החוק. 

יעקב מלמן:
אם הוא מבקש אישור - - - 

היו"ר דוד רותם:
כמה אנשים מבקשים אישור לעשות קומזיץ? ילדים? 

מה זה סעיף 29 לעניין צמח מוגן? זה לא עניין צמח מוגן, זה כל צמח.  

יפעת רווה:
עבירת הקנס היא רק לעניין צמח מוגן.

היו"ר דוד רותם:
למה? אני חושב שזו טעות. כל החוק הזה בא כדי להגן על הצמחייה בגן. אם זה רק צמח מוגן, פירושו של דבר שאני יכול ללכת בגן סאקר ולקטוף את כל השושנים, הם לא מוגנים. אין על זה ברירת קנס. 

יפעת רווה:
מצד שני, כשקוטפים חמציצים או כל מיני דברים שהם זוטות זה הופך להיות עבירה פלילית. 

היו"ר דוד רותם:
בשביל זה יש פקחים חכמים. הפקחים הם לא טמבלים. 

יפעת רווה:

זה סותר את מה שאמרת לפני זה, שמנסים לשאוף שהעבירות יהיו הגיוניות כמה שאפשר. 

היו"ר דוד רותם:
זה נכון, לכן ההיגיון הוא שכאשר הרשות שותלת צמחים בגן אף אחד לא יתעסק אתם. זה נכון שלפעמים ילד קטן קוטף פרח – בסדר, אף פקח לא ירשום על זה דוח. אבל אני יכול לקטוף את כל שיח השושנים וגמרתי את הגינה. אין בזה היגיון. 

יעקב מלמן:
אם זה צמח שהמועצה שתלה, שושנים או משהו אחר, זו פגיעה ברכוש המועצה. זה סעיף אחר לחלוטין על פי הבנתי. אבל אם הוא הולך ברחוב וקוטף חמציץ, שהוא לא צמח מוגן, אני חושב שלזה מתייחסים פה. על צמחים מוגנים לא אנחנו מגנים. 

היו"ר דוד רותם:
אבל פה רוצים לכתוב לכם שזה רק לעניין צמחים מוגנים. 

יעקב מלמן:
על צמחים מוגנים יש חוק שהוא לא של הרשות. יש צמחים מוגנים בהגדרה במדינת ישראל, כמו שאני לא יכול לעקור עץ ולהעביר אותו בלי לקבל אישור. אם זה צמח של הרשות, אם זה אותם ורדים או שושנים בגן, אז הוא פוגע ברכוש הרשות – זו התייחסות אחת; ואם הוא הולך בשדה וקוטף חמציץ, שהוא לא צמח מוגן – לעניות דעתי, הוא יכול לעשות את זה. 

מיכל צברי דוד:

אז במה אתה עוסק פה?

יעקב מלמן:
רק בדברים מוגנים. 

יפעת רווה:
זה מה שכתוב. 

היו"ר דוד רותם:
יש לכם סופר או כלבו גדול ביישוב?

יעקב מלמן:

לא. יהיה עוד מעט, כי אנחנו בשלבי גדילה. 

היו"ר דוד רותם:
אז זו בעיה, כי לא תרשו לו לפתוח ביום חמישי אחרי 22:00. איזה משרדי עורכי דין סגורים ביום שלישי אחרי הצהריים? אפילו בתקנות לשכת עורכי הדין זה תוקן. אתם עושים פה עבירה של ברירת קנס לעורך דין שעובד במשרד שלו ביום שלישי אחרי הצהרים. לא רק עורכי דין: משרד רואה חשבון, בעלי מקצועות חופשיים וכיוצא באלה "ביום ג' בשבוע בשעות שבין 14:00 לבין 6:00 למחרת, למעט בימים שלהלן, אם הם חלים ביום ג' בשבוע: כ"ו, כ"ז וכ"ח באלול, ח', י"ב וי"ג בתשרי - - -"

יפעת רווה:
יש הסכמה להוריד את הסעיף הזה. 

היו"ר דוד רותם:
מה שקורה זה שדווקא בערב פסח או ערב סוכות הם יכולים לעבוד. 

דורית ואג:

לתשומת ליבך, גם אין רופא בבאר יעקב. 
יעקב מלמן:
יש בזה הרבה מן ההיגיון, אבל זה יימשך עוד שלוש שנים עד שנקבל אישור - - -  

היו"ר דוד רותם:
לא אוריד שום דבר, אבל אני מתחנן בפניכם - - - 

יפעת רווה:
מה שאתה אומר בעצם זה לבטל את השיטה של חוקי העזר.

היו"ר דוד רותם:
לא, זה לא לבטל את שיטת חוקי העזר, אלא לבטל את השיטה שכשבא יועץ משפטי של רשות מקומית למשרד הפנים ואומר שהוא רוצה לחוקק עזר, אז לוקחים חוק עזר מ-58' ואומרים לו: תעתיק ואז ילך מהר. גם אז זה לוקח לו שנה. 

יעקב מלמן:

שלוש. 

היו"ר דוד רותם:
היום יש שיטה אחרת, אלמד אתכם. היום אם לא הודיעו לכם שפסלו את חוק העזר הוא מאושר אחרי 90 יום. אז מה שאתם צריכים לעשות זה ללכת ולקבל חותמת "נתקבל" כי הם אף פעם לא ישלחו לכם מכתב שזה התקבל.  

דורית ואג:
 
לפי זה אין אף רופא בבאר יעקב ביום שלישי מ-2:00 בצהריים. 

יעקב מלמן:
אין ויכוח שניתן לעשות משהו שיהיה פלטפורמה רצינית, שניתנה עליו הדעת בצורה מעמיקה ומזה לצאת הלאה.

היו"ר דוד רותם:
אתה מחכה לחוק עזר לדוגמה? בשנת 2019 יצא חוק עזר לדוגמה. סעיף 3: "בעל עסק או מחזיק בו יסיר ויסלק כל מפגע שנתגלה בנכס שבבעלותו או בהחזקתו. לעניין מחזיק, כבעלים לרבות שוכר השוכר את הנכס לתקופה העולה על חמש שנים". 

מיכל צברי גולד:
עכשיו הגענו לאיזה נוסח אחר, שזה יהיה: "לעניין מחזיק, כבעלים לרבות שוכר ובלבד שהמפגע בשליטתו וניתנה לו הודעה מראש". כלומר, זה יחול על השוכר רק אם המפגע הוא בשליטתו וניתנה לו הודעה מראש. 

היו"ר דוד רותם:
אם הוא מחזיק אז זה בשליטתו. איך יכול להיות מחזיק שזה לא בשליטתו? מה פירוש "המפגע בשליטתו"?

יפעת רווה:
יש דברים שהם באחריות בעל הבית. אנחנו לא רוצים שתהיה אפשרות להטיל על שוכר דברים שהם באחריות בעל הבית. אנחנו רוצים לעשות אבחנה, שהקנס לשוכר אם המפגע שלו. 

היו"ר דוד רותם:
תני לי דוגמה. 

מיכל צברי גולד:
בעיות בתשתית שהן מאוד רציניות, בעיות בגג. לא נרצה שתהיה דרישה לשוכר שיתקן. הדרישה צריכה להיות לבעל הבית. 

היו"ר דוד רותם:
אבל מי יחליט? מי יבדוק את החוזה ויגיד שזה בעל הבית, זה המחזיק וזה השוכר? זה לא שהמפגע הוא בשליטתו. יש ג'וקים בביוב – זו בעיה של תשתית או בעיה של המחזיק?

מיכל צברי גולד:
צריך לבדוק באותו מקרה באופן עקרוני. אנחנו מנסים לסייג את זה בצורה מסוימת. 

היו"ר דוד רותם:
מי יהיה הבודק? היועץ המשפטי של הרשות יבקש את החוזה ויתחיל לבדוק, ואז הוא ייכנס לבעיה כי יקבל בעל הבית את הדוח, יבקש בעל הבית ברירת משפט ויגיד - - - 

יפעת רווה:
האלטרנטיבה היא שהשוכר יקבל דוח בגלל בעיות רטיבות, שהוא לא יכול לעשות לגביהן כלום כי זה בתשתית הבית. זה גם לא הוגן. 

היו"ר דוד רותם:
אני מסכים, אבל אני אומר שאתם מכניסים את הרשות לבעיה, כי היא תצטרך לשלוח את עורך הדין שלה לבדוק את החוזה ואחר כך זה יגיע לבית המשפט כדי לבדוק אם הפרשנות שלו נכונה או לא נכונה. זה אסון. 

מיכל צברי גולד:
בגלל זה נותנים הודעה מראש. הכוונה היא למפגע של, למשל, רעש, ריח או זיהום אוויר. רעש ברור שזה בשליטת השוכר ולא הבעלים. אם יש משהו שזה באחריות הבעלים, אז לו הודעה מראש ויש לו את הזמן. 

יעקב מלמן:
צריך להיות בעל בית אחד. 

יפעת רווה:
אנחנו רוצים למנוע מצבים של אכיפה לא הוגנת ואנחנו פתוחים לכל הצעה יותר טובה מזו. 

מיכל צברי גולד:
אין לנו בעיה שזה יהיה רק הבעלים. אתם רוצים שזה יהיה רק הבעלים?

יובל צמול:
לא, אין בעיה גם וגם. אל תורידו לנו, כי גם ככה קשה לאתר. 

היו"ר דוד רותם:
תסבירו לי את סעיף 12, איסור שפיכת נוזל. מה זה "למעט הרשאה לאחר ולמעט עניין מים"? זאת אומרת, אם הרשיתי לילדים שלי לשפוך מים אז זה מותר ואם אני שופך אז זו ברירת קנס? 

מיכל צברי גולד:
היה לנו דיון לגבי הרשאה לאחר. עשינו אבחנה בין בית עסק, למשל, שברור שאף אחד לא יפתח בית עסק אלא אם כן בעל העסק הרשה, לבין הוראה כזאת שהיא יותר בעייתית; אם אחותי הגיעה אליי הביתה והתחילה לשפוך מים ולא אמרתי כלום, אז הרשיתי לה? 

היו"ר דוד רותם:
אבל אתם מסייגים את זה. 

מיכל צברי גולד:
נכון, כי יש בעיה להגיד: את לא הרשית לה. אני חושבת שההרשאה לאחר היא בעייתית. לתת לי קנס בגלל שלא אמרתי לאחותי לסגור את הברז - - - 

היו"ר דוד רותם:
אז מה אתם כותבים פה? שהסעיף הזה יחול, למעט הרשאה לאחר. 

מיכל צברי גולד:
אם אני שפכתי זה יחול. 

היו"ר דוד רותם:
ואם הילדים שלי שפכו זה לא יחול. 

יפעת רווה:

לא ייתנו לך קנס על זה, נכון. 

היו"ר דוד רותם:
אתם אומרים גם: "למעט מים". זאת אומרת, רק אם שפכתי נפט או שמן. אם שפכתי מים זה בסדר. 

יפעת רווה:
אם שפכת קצת מים זה לא צריך להיות עבירה פלילית. 

היו"ר דוד רותם:
זה מים בכמות שמשאירה שלולית או מים עומדים. 

יפעת רווה:
אז השאירו שלולית, גם בגשם יש שלולית. אנחנו לא רואים בזה סיבה לעבירה פלילית. 

היו"ר דוד רותם:
אין  לי בעיה. רוצה שאגיד לך משהו? את כל הסעיף הזה הייתם צריכים למחוק בהזדמנות הזאת. 

יפעת רווה:
ממש לא היינו צריכים למחוק. אם שופכים שמן, למשל, זה גורם מפגע. 

היו"ר דוד רותם:
אז תכתבי: לא ישפוך אדם ולא יאפשר לשפוך לרשות הרבים נוזל - - -

יפעת רווה:
אני לא בשלב שאני כותבת את החוק. 

דורית ואג:

אבל משרד הפנים הוא בשלב. 
מיכל צברי גולד:
אנחנו לא בשלב הזה. אין לנו סמכות. 

יפעת רווה:
זה חוקי עזר. 

דורית ואג:

שמאושרים על-ידי משרד הפנים?

מיכל צברי גולד:
ברגע שחוק כבר נחקק, אין לי שום סמכות לתקן את החוק. 

היו"ר דוד רותם:
מתי אישרתם את החוק הזה?

מיכל צברי גולד:
זה חוק משנת 2006.

היו"ר דוד רותם:

ואתם ב-2006 אישרתם אותו. 

מיכל צברי גולד:
ב-2006 אישרו את החוק הזה, זה גם חוק שעבר את האישור של המשרד להגנת הסביבה. 

היו"ר דוד רותם:
הגנת הסביבה לא מעניינת אותי. את משרד הפנים?

דורית ואג:
הם לא אישרו, הם פשוט לא פסלו. 
היו"ר דוד רותם:
משרד הפנים, אישרתם את החוק הזה ב-2006? איך אישרתם את הדברים האלה ב-2006? זה מה שאני שואל. 

מיכל צברי גולד:
אני חושבת שיש הצדקה להגיד לאדם שהוא לא יכול לשפוך מים בכמויות גדולות לרשות הרבים. 

היו"ר דוד רותם:
אז למה עכשיו את מסייגת את המים?

מיכל צברי גולד:
יש הבדל בין לסייג את זה לעניין מתן קנס. זה ההבדל. 

היו"ר דוד רותם:
את אומרת שיגישו כתב אישום וינהלו דיונים, כי לבתי המשפט אין מה לעשות, אין עומס. 

מיכל צברי גולד:
קודם כול, הפקחים פועלים על פי הנחיות. הם חייבים לפעול בסבירות ואם אדם שפך כמות קטנה של מים אני לא חושבת שיש מקום להגיש נגדו כתב אישום ובטח לא מתן קנס. זה קשור לסבירות ומידתיות. 

היו"ר דוד רותם:
אז תסבירי לי את הסעיף שאחרי זה. למה אם אני רוחץ את האוטו שלי כן צריך לתת לי עבירת קנס? בשניהם מדובר על שלולית ומים עומדים, אותה כמות מים. למה זה אסור?

מיכל צברי גולד:
אני חושבת שאם רוחץ את רכבו במקום ציבורי, לא ברשות היחיד שלו, ומשאיר במקום הרחיצה שלולית או מים עומדים יש בעיה. 

היו"ר דוד רותם:
איזו בעיה יש? הרי בשני המקרים מדובר על שלולית או מים עומדים.

מיכל צברי גולד:
אם הרשות מעוניינת, בבקשה. שיוותרו על הסעיף הזה. 

יעקב מלמן:
לא מורידים כלום, משאירים הכול כמו שזה. נפיל את זה על 2006 ונמשיך הלאה. 

יובל צמול:
אחרי אישור חוק העזר פנינו לאשר את צו עבירות קנס, ואנחנו ב-2010. לחוק העזר חיכינו כמה שנים ולצו עבירות קנס אנחנו מחכים כבר שלוש שנים. אין לנו אכיפה ביישוב. 

דורית ואג:

אלינו זה נשלח לפני חודש. 
יעקב מלמן:
טוב לראות שיש מקומות שעובדים מהר. 

אפרת חקק:
הורדתם את 62(א)?

מיכל גולד:
כן. 

היו"ר דוד רותם:
אגרת פינוי פסולת, לפי מה היא נמדדת אצלכם? סעיף 7: "בעד פינוי פסולת בידי המועצה ישלם לה בעל מפעל או המחזיק בו, לרבות מי שפטור מתשלום ארנונה כללית ולא חלות עליו הוראות סעיף 6, אגרת פינוי פסולת בשיעור שנקבע בתוספת". מה כתוב בתוספת אצלכם. 

יובל צמול:
לפי כמויות. 

היו"ר דוד רותם:
מודדים את הכמות כל פעם?

יעקב מלמן:
מיכל שיש בו שבעה קוב - - -

היו"ר דוד רותם:
במיכל יש שבעה קוב, אבל שמתי רק שני קוב. על מה אני משלם?

יעקב מלמן:
אתה משלם את הכול. 

היו"ר דוד רותם:
משרד הפנים, זה חוקי על פי הפסיקה? 

מיכל צברי גולד:
בעניין של אגרת פינוי אשפה, אנחנו היום לא מאשרים לגבות בחוקי עזר חדשים. 

היו"ר דוד רותם:
אז איך אתם מרשים לי להפוך את זה לברירת משפט כשאתם אומרים שזה לא חוקי?

מיכל צברי גולד:
אני לא אומרת שזה לא חוקי. 

היו"ר דוד רותם:
מה אומרת הפסיקה, לא מה את אומרת. 

מיכל צברי גולד:
הפסיקה לא מונעת. 

היו"ר דוד רותם:
הפסיקה אומרת במפורש שזה שירות ולכן צריך למדוד את הכמות שאת מפנה לי ולא להגיד שאם יש 14 קוב בצפרדע יחייבו אותי על זה גם אם שמתי שם קוב אחד. זו הפסיקה. 

יובל צמול:
יש לנו ציפייה שבעל העסק יגיד מה הכמות שהוא מפנה. יש כאן כל מיני כמויות. 

היו"ר דוד רותם:
זה קורה עד מצב נוראי, שאחרי שבע שנים מתעורר בעל עסק שמגיש נגדך תביעה אחורה על כל השנים כי הוא אומר שגבית לא כדין. פינוי אשפה  - למי שפטור מארנונה ודאי - זה מחיר ולא אגרה. זה עבור שירות. שירות תגבה ממני לפי מה שעשית. 

טוב, מאושר גם הפעם. 
3. צו המועצות המקומיות (עבירות קנס) (תיקון מס' ), התש"ע-2010-

 מועצה מקומית מזכרת בתיה

היו"ר דוד רותם:
אנחנו עוברים למזכרת בתיה. תראו את סעיף 8(ג) ועכשיו תבינו למה שאלתי אם יש להם בריכת שחייה ואם יש שם קיוסק שמוכרים בו בקבוקים.

דורית ואג:


"(ג) לא יכניס אדם בקבוקי זכוכית לשטח הבריכה, למעט בקבוקים הנמסרים לשתייה במקום בתוך שטח המזנון או ליד דלפקו".

היו"ר דוד רותם:
"בימים שאינם ימי מנוחה לא יפתח אדם ולא ירשה לפתוח קיוסק או מזנון לממכר שוקולדה, סיגריות, עיתונים או משקאות קרים ולא משכרים – בשעות שבין 23:00 לבין 6:00 למחרת; 3(א)(3) בימים שאינם ימי מנוחה או ערבי ימי מנוחה לא יפתח אדם ולא ירשה לפתוח (4) כל חנות שלא פורשה - - -". זאת אומרת, שבימי מנוחה אני כן יכול לפתוח בין 11:00 בלילה ל-6:00 בבוקר. 

יפעת רווה:
אבל יש איסור רק על ימי מנוחה בסעיף (ב). 

היו"ר דוד רותם:
וזו לא ברירת קנס. באמת במזכרת בתיה סוגרים את החנויות בין 13:30 ל-16:00?

גילה ליבוביץ:
אני מניחה שכן. לצערי, אין פה נציג של המועצה. 

דורית ואג:
הם יכולים לסגור כל הזמן, יש שני מטר מהם את צומת ביל"ו שפתוח כל השבוע, כולל שישי-שבת. 

יפעת רווה:
גם בימי מנוחה. 

היו"ר דוד רותם:
טוב, זה אושר. 

יפעת, אל תביאו לי את חוקי העזר האלה כי אפסיק לאשר את זה. לא סתם, אני גם אודיע לראשי המועצות למה אני לא מאשר את זה, שמשרד הפנים יתמודד עם זה. כל פעם זה אותו דבר. בדרך כלל משרד הפנים אומר: מה אתה רוצה מאתנו? משרד המשפטים אישר. משרד המשפטים אומר: משרד הפנים אישר. 

תודה, אני נועל את הישיבה. 

הישיבה ננעלה בשעה 13:10.
